Ftit jiem ilu l-ħabib tiegħi Dr Simon Mercieca ippubblika studju dwar l-evoluzjoni li qed isseħħ fid-dinja tal-lum imqabbla ma' ġrajjiet l-imgħoddi fi gżiritna. Il-kitba ta' Dr. Mercieca turina ġrajja marbuta ma' Ħal Kirkop li bla dubju tinteressa l-abitanti tal-lum. Hija ġrajja traġika ta' żewġ ulied ir-raħal imsemmi li seħħet f'Settembru tas-sena 1581, meta allura dan ir-raħal kien għadu marbut mal-parroċċa ta' Birmiftuħ, il-Gudja tal-lum. Jingħad li fil-jum tat-23 ta' Settembru 1581 fix-Xatt ta' l-Isla dehru katavri f'wiċċ il-baħar. Meta dawn inġabru nstab li kienu tnejn min-nies minn Ħal Kirkop. Kienu l- katavri ta' Toni Gatt u Mikiel Farrugia it-tnejn minn Ħal Kirkop. Kien ġara li fil-lejl tat-22 ta' Settembru kien għamel maltemp kbir bix-xita qawwija u l-ilmijiet minn Ħal Kirkop ġarrew dawn l-iġsma għal dan il-bogħod kollu. Wieħed jistgħaġeb kif l-ilmijiet ġarrew lil dawn it-tnejn min-nies lejn l-inħawi tal-port. Dan ifisser li minn Ħal Kirkop għaddew lejn il-Gudja, il-Wied Garnaw lejn bejn Ħaż-Żabbar u ż-Żejtun kif ukoll lejn Bormla mdawra bis-swar sax-xjajta ta' Port ix-Xwieni fejn instabu qrib il-moll tax-xatt ta' l-Isla. Wieħed jaf li l-Parroċċa ta' Bir Mifruħ meta nbniet ġdida għall-Gudjani intgħażel post fil-għoli biex tkun evitata ħsara ta' għarar f'art baxxa li kienet tifforma wied. Il-Kittieb għamel riċerki wkoll dwar iż-żewġ vittmi billi jagħti tagħrif dwarhom u jurina li Mikiel Farrugia kien twieled fl-1 t'Ottubru 1563 u kien il-fustani fost tmien aħwa. Missieru kienu Duminku u ommu Isabella. Toni Gatt kien iben Nikolu Giovanna minn Ħal Kirkop. Il-Ġrajja seħhet fis-sena 1581 u l-Knisja ta' Ħal Kirkop ġiet mifruda minn Birmiftuħ fl-1592. Wieħed jifhem li l-Koppin meta kienu parti mill-parroċċa ta' Birmiftuħ, kienu jsibu diffikultajiet fil-Maltempati biex jaqdu d-dmirijiet reliġjużi tagħhom u bla dubju li waħda mir-raġunijiet li Ħal Kirkop sar għandu parroċċa għalih, kienet biex ikunu evitati ġrajjiet koroh bħal ma kienet din.